Хю Макдърмид
Второ пришествие в Краудиноу

Превод от английски: Цветан Стоянов, —

chitanka.info

Краудиноу (произнася се с две ударения — Кра̀уди-но̀у) е старото селско гробище, където са погребани прадедите на поета, все весели, смели и буйни шотландци.

Ех, да си в Краудиноу, когато

последен час удари,

да видиш мъртвите как лазят

по старите дувари!

Мъжаги едри и космати,

разрошили брадите,

на пръсти от калта се вдигат

и псуват, ядовити.

И зяпат господа с тайфата

от ангели небесни.

— Кой пусна тия веселяци,

на никой неизвестни?

Напразно дърпат ги жените

и шъткат им: мълчете!

— Брей, смел е господ да размърдва

на Краудиноу мъжете!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.